2009D0564 — ET — 28.07.2009 — 000.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 9. juuli 2009, millega kehtestatakse puhkeküla või -laagri teenusele ühenduse ökomärgise andmise ökoloogilised kriteeriumid (teatavaks tehtud numbri K(2009) 5618 all) (EMPs kohaldatav tekst) (2009/564/EÜ) (EÜT L 196, 28.7.2009, p.36)





Parandatud:









▼B

KOMISJONI OTSUS,

9. juuli 2009,

millega kehtestatakse puhkeküla või -laagri teenusele ühenduse ökomärgise andmise ökoloogilised kriteeriumid

(teatavaks tehtud numbri K(2009) 5618 all)

(EMPs kohaldatav tekst)

(2009/564/EÜ)







EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, ( 1 ) eriti selle artikli 6 lõike 1 teist lõiku, olles nõu pidanud Euroopa Liidu Ökomärgise Komisjoniga, ning arvestades järgmist: (1) Määruse (EÜ) nr 1980/2000 alusel võib ühenduse ökomärgise anda tootele, mille omadused võimaldavad sellel märkimisväärselt kaasa aidata esmatähtsate keskkonnaaspektide parandamisele. (2) Määruses (EÜ) nr 1980/2000 on sätestatud, et ökomärgise andmise erikriteeriumid, mis on koostatud Euroopa Liidu Ökomärgise Komisjoni väljatöötatud kriteeriumide alusel, kehtestatakse tooterühmade kaupa. (3) Lisaks on kõnealuses määruses sätestatud, et ökomärgise andmise kriteeriumid ja nendega seotud hindamis- ja kontrollinõuded vaadatakse läbi aegsasti enne iga tooterühma kriteeriumide kehtivusaja lõppu. (4) Määruse (EÜ) nr 1980/2000 kohaselt on õigel ajal läbi vaadatud ökoloogilised kriteeriumid ning nendega seotud hindamis- ja kontrollinõuded, mis on kehtestatud 14. aprilli 2005. aasta komisjoni otsusega 2005/338/EÜ, millega kehtestatakse puhkeküla või -laagri teenusele ühenduse ökomärgise andmise ökoloogilised kriteeriumid ( 2 ). Kõnealused ökoloogilised kriteeriumid ning nendega seotud hindamis- ja kontrollinõuded kehtivad kuni 31. oktoobrini 2009. (5) Lähtudes kõnealusest läbivaatamisest ning arvestades teaduse ja turu arengut on asjakohane muuta tooterühma määratlust ja kehtestada uued ökoloogilised kriteeriumid. (6) Ökoloogilised kriteeriumid, samuti nendega seotud hindamis- ja kontrollinõuded peaksid kehtima neli aastat alates käesoleva otsuse vastuvõtmise kuupäevast. (7) Puhkeküla või -laagri teenuse puhul tuleks ökoloogilised kriteeriumid jagada kohustuslikeks ja valikulisteks kriteeriumideks. (8) Seoses komisjoni 6. mai 2003. aasta soovituses 2003/361/EÜ (mikro-, väikeste ja keskmise suurusega ettevõtete määratluse kohta) ( 3 ) määratletud mikroettevõtjate poolt ökomärgise taotlemisel ja kasutamisel makstavate lõivudega, on asjakohane tagada täiendavad maksuvähendused lisaks vähendustele, mis on sätestatud määruses (EÜ) nr 1980/2000 ja komisjoni 10. novembri 2000. aasta otsuse 2000/728/EÜ (millega kehtestatakse ühenduse ökomärgise taotluse menetluslõiv ja aastamaks) ( 4 ) artiklites 1 ja 2, et võtta arvesse nende piiratud ressursse ning erilist tähtsust selles tooterühmas vastavalt otsuse 2000/728/EÜ artiklile 5. (9) Otsus 2005/338/EÜ tuleks seetõttu asendada. (10) Teenuseosutajate jaoks, kelle teenustele on antud puhkeküla või -laagri teenuse osutamise ökomärgis vastavalt otsuses 2005/338/EÜ esitatud kriteeriumidele, tuleks ette näha üleminekuperiood, et neil oleks piisavalt aega viia oma teenused vastavusse läbivaadatud kriteeriumide ja nõuetega. Samuti tuleks lubada teenuseosutajatel esitada taotlusi vastavalt otsuses 2005/338/EÜ või käesolevas otsuses sätestatud kriteeriumidele kuni kõnealuse otsuse kehtivuse lõpuni. (11) Käesoleva otsusega ette nähtud meetmed on kooskõlas määruse (EÜ) nr 1980/2000 artikli 17 alusel moodustatud komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

1. Tooterühma „puhkeküla või -laagri teenused” kuulub tasulise põhiteenusena mobiilsetele eluasemetele sobivate majutuskohtade pakkumine piiratud alal.

Samuti hõlmab see muid majutushooneid, mis sobivad öömaja pakkumiseks, ning üldkasutatavaid alasid ühisteenuste tarbeks, kui neid osutatakse sellel piiratud alal.

2. Sellel piiratud alal osutatav puhkeküla või -laagri teenus võib hõlmata ka toitlustusteenuste ja vabaajategevuse pakkumist, mis kuuluvad puhkeküla või -laagri teenust osutava ettevõtja juhtimise alla või selle omandisse.

3. Käesolevas otsuses tähendab toitlustusteenus hommikusööki; spordi- ja vabaajategevus ning spordi- ja vabaajarajatised hõlmavad saunu, ujumisbasseine ja kõiki muid selliseid rajatisi, mis paiknevad majutusalal ja haljasaladel, näiteks parkides ja aedades, mis on külalistele avatud ning ei asu puhkeküla või -laagri otsese halduse alal.

4. Käesolevas otsuses kasutatakse mikroettevõtjate määratlust soovituses 2003/361/EÜ esitatud tähenduses.

Artikkel 2

1. Selleks et puhkeküla või -laagri teenusele võiks määruse (EÜ) nr 1980/2000 alusel anda ühenduse ökomärgise (edaspidi „ökomärgis”), peab puhkeküla või -laagri teenus vastama kõigile järgmistele nõuetele:

a) teenus kuulub tooterühma „puhkeküla või -laagri teenused”;

b) teenus vastab kõigile käesoleva otsuse lisa punktis A sätestatud kriteeriumidele;

c) käesoleva artikli lõigetes 2 ja 3 osutatud hindepunktide summa saamiseks peab teenus vastama piisavale hulgale käesoleva otsuse lisa punktis B sätestatud kriteeriumidele.

2. Lõike 1 punktis c esitatud tingimuse täitmiseks peab puhkeküla või -laagri teenusel olema vähemalt:

a) 20 hindepunkti põhiteenuse eest;

b) 24 hindepunkti juhul, kui pakutakse ka muid üürilistele öömajaks sobivaid majutushooneid.

3. Lõikes 2 osutatud hindepunktide summadele lisatakse hindepunkte, kui puhkeküla või -laagri teenust osutava ettevõtja juhtimise all või selle omandis osutatakse ka järgmisi teenuseid:

a) toitlustusteenused – kolm hindepunkti;

b) haljasalad/väliterritooriumid, mis on külalistele avatud ning ei asu puhkeküla või -laagri otsese halduse alal – kolm hindepunkti;

c) spordi- ja vabaajategevus – kolm hindepunkti; kui spordi- ja vabaajategevuseks on olemas tervisekeskus, siis viis hindepunkti.

Artikkel 3

1. Juhul kui puhkeküla või -laagri teenusele ökomärgise saamise taotluse esitab mikroettevõtja, vähendatakse erandina otsuse 2000/728/EÜ artikli 1 lõikest 3 menetluslõivu 75 % võrra, kusjuures muud vähendamist ei lubata.

2. Erandina otsuse 2000/728/EÜ artikli 2 lõike 5 esimesest lausest on mikroettevõtja minimaalne ökomärgise kasutamise aastamaks 100 eurot.

3. Kogu puhkeküla või -laagri teenuse aastase müügimahu arvestamiseks korrutatakse teenuse osutamise hind ööbimiste arvuga ning vähendatakse tulemust 50 % võrra. Teenuse osutamise hinnaks loetakse külalise poolt ühe ööbimise eest makstud keskmist tasu (kaasa arvatud kõik teenused, mille eest ei tasuta eraldi).

4. Kohaldatakse vähendamisi otsuse 2000/728/EÜ artikli 2 lõigetes 6–10 kindlaksmääratud aastamaksu alammäärani.

Artikkel 4

Tooterühma „puhkeküla või -laagri teenused” ökoloogilised kriteeriumid ning nendega seotud hindamis- ja kontrollinõuded kehtivad neli aastat alates käesoleva otsuse vastuvõtmise kuupäevast.

Artikkel 5

Haldusotstarbel antakse tooterühmale „puhkeküla või -laagri teenused” koodnumber „026”.

Artikkel 6

Otsus 2005/338/EÜ tunnistatakse kehtetuks.

Artikkel 7

1. Enne käesoleva otsuse vastuvõtmise kuupäeva esitatud tooterühma „puhkeküla või -laagri teenused” alla kuuluvaid ökomärgise taotlusi hinnatakse kooskõlas otsuses 2005/338/EÜ sätestatud tingimustega.

2. Pärast käesoleva otsuse vastuvõtmise kuupäeva, kuid hiljemalt 31. oktoobriks 2009, esitatavad tooterühma „puhkeküla või -laagri teenused” alla kuuluvad ökomärgise taotlused võib koostada kas otsuses 2005/338/EÜ sätestatud kriteeriumide või käesolevas otsuses sätestatud kriteeriumide alusel.

Kõnealuseid taotlusi hinnatakse kooskõlas nende kriteeriumidega, mille alusel need on koostatud.

3. Kui ökomärgis on antud otsuses 2005/338/EÜ sätestatud kriteeriumide alusel hinnatud taotluse põhjal, võib kõnealust ökomärgist kasutada kuni 12 kuud pärast käesoleva otsuse vastuvõtmise kuupäeva.

Artikkel 8

Käesolev otsus on adresseeritud liikmesriikidele.









LISA

RAAMTINGIMUSED

Kriteeriumide eesmärgid

Käesolevate kriteeriumide eesmärk on piirata peamisi keskkonnamõjusid puhkeküla või -laagri teenuse tsükli kolmel etapil (hanked, teenuse osutamine, jäätmed). Nende eesmärk on eelkõige järgmine:

— energiatarbimise piiramine;

— veetarbimise piiramine;

— jäätmetekke piiramine;

— taastuvate ressursside ja keskkonnale väheohtlike ainete kasutuse soodustamine;

— keskkonnateabe ja -hariduse edendamine.

Kirjeldus

Artiklis 1 osutatud mobiilsete eluasemete hulka kuuluvad näiteks telgid, haagissuvilad, vagunelamud ja autoelamud. Öömaja pakkumiseks sobivate majutushoonete hulka kuuluvad näiteks suvemajad, renditavad mobiilsed eluasemed ja korterid. Ühisteenuste osutamiseks mõeldud üldkasutatavad alad hõlmavad näiteks pesemiseks ja söögitegemiseks kasutatavaid hooneid ja ruume, selvehalle ning teabeteenuste kasutamist võimaldavaid hooneid ja ruume.

Hindamis- ja kontrollinõuded

Iga kriteeriumi juures, mis on sätestatud punktides A ja B, on märgitud üksikasjalikud hindamis- ja kontrollinõuded.

Vajaduse korral võib kasutada ka muid katsemeetodeid ja standardeid kui need, mis on esitatud iga kriteeriumi puhul, kui nende samaväärsust on kinnitanud taotlust hindav pädev asutus.

Juhul kui taotlejalt nõutakse kõnealustele kriteeriumidele vastavuse tõendamiseks deklaratsioonide, dokumentide, analüüsi- ja katseprotokollide või muude tõendite esitamist, võivad tõendusmaterjalid vastavalt asjaoludele pärineda taotlejalt ja/või tema tarnija(te)lt ja/või nende tarnija(te)lt jne.

Enne loa andmist teeb pädev asutus kontrollkäike kohapeal.

Vajaduse korral võib pädev asutus nõuda tõendavaid dokumente ja teha sõltumatuid kontrolle. Loa kehtivusajal jälgib pädev asutus kriteeriumidele vastavust.

Pädeval asutusel soovitatakse taotluste hindamisel ja kriteeriumidele vastavuse kontrollimisel arvestada selliste tunnustatud keskkonnajuhtimissüsteemide nagu EMAS ja ISO 14001 rakendamist.

(Märkus: nende juhtimissüsteemide rakendamist ei nõuta.)

Üldnõuded

Ökomärgise taotlemiseks peab taotleja vastama ühenduse, riiklike ja kohalike õigusaktide nõuetele. Eelkõige tuleb tagada, et

1) füüsilised rajatised oleksid seadusjärgselt ehitatud ja et nende puhul järgitaks asjaomase piirkonna kõiki asjakohaseid õigusnorme, eelkõige maastiku- ja bioloogilise mitmekesisuse kaitsega seotud õigusnorme;

2) füüsiliste rajatiste puhul järgitaks energiasäästu, veeallikaid, vee käitlemist ja äravoolu, jäätmete kogumist ja kõrvaldamist, seadmete hooldust ja parandust ning ohutust ja tervishoidu käsitlevaid ühenduse, riiklikke ja kohalikke õigusnorme;

3) ettevõtja tegutseb ja on registreeritud riiklike ja/või kohalike seaduste kohaselt ning selle personal on seadusjärgselt tööle võetud ja kindlustatud.

JAOTIS A

ARTIKLI 2 LÕIKES 1 OSUTATUD KOHUSTUSLIKUD KRITEERIUMID

ENERGIA

1. Taastuvatest allikatest pärinev elektrienergia

Vähemalt 50 % igaks otstarbeks kasutatavast elektrienergiast peab pärinema taastuvatest energiaallikatest, mis on määratletud Euroopa Parlamendi ja nõukogu direktiivis 2001/77/EÜ ( 5 ).

Seda kriteeriumi ei kohaldata nende puhkekülade või -laagrite suhtes, kellel puudub juurdepääs taastuvatest energiaallikatest saadud elektrienergia turule.

Vähemalt kaks aastat kehtivaid siduvaid lepingukitsendusi (näiteks karistuste ettenägemine), mille alusel keelatakse elektrienergia tarnijat vahetada, loetakse olukorraks, kus ei ole võimalik ligi pääseda taastuvatest energiaallikatest saadud elektrienergia turule.

Hindamis- ja kontrollinõuded: taotleja esitab elektritarnija deklaratsiooni (või tarnijaga sõlmitud lepingu), milles märgitakse taastuva(te) energiaallika(te) liik, taastuvatest allikatest pärineva elektrienergia protsent kogu tarnitavast elektrienergiast, olemasolu korral kasutatavate kuumaveekatelde (kütteseadmete) dokumendid ning tarnitava elektrienergia suurim võimalik protsent. Direktiivi 2001/77/EÜ kohaselt on taastuvad energiaallikad taastuvad mittefossiilsed energiaallikad (tuule-, päikese-, maasoojus-, laine-, tõusu-mõõna-, hüdro-, biomassi-, prügilagaasi-, reoveepuhastigaasi- ja biogaasienergia allikad). Kui puhkekülal või -laagril ei ole võimalik ligi pääseda taastuvatest energiaallikatest saadud elektrienergia turule, tuleb esitada taastuvenergia taotlemist tõendavad dokumendid.

2. Kivisüsi ja raskõlid

Energiaallikana ei kasutata kivisütt ega raskõlisid, mille väävlisisaldus on kõrgem kui 0,1 %. See kriteerium ei hõlma dekoratiivkaminates kasutatavat kivisütt.

Seda kriteeriumi kohaldatakse ainult sõltumatu küttesüsteemiga puhkekülade või -laagrite suhtes.

Hindamis- ja kontrollinõuded taotleja esitab deklaratsiooni kõnealusele kriteeriumile vastavuse kohta, milles on märgitud kasutatavate energiaallikate liik.

3. Energiatõhusus ja soojusenergia tootmine

Kui ökomärgise kandmise ajal paigaldatakse uus soojusenergia tootmisvõimsus, on see suure tõhususega koostootmisüksus (määratletud Euiroopa Parlamendi ja nõukogu direktiivi 2004/8/EÜ artiklis 3 ja III lisas), ( 6 )) soojuspump või energiatõhus kuumaveekatel. Viimasel juhul on sellise kuumaveekatla tõhusus tähistatud nelja tärniga (umbes 92 % 50 °C juures ja 95 % 70 °C juures), mida mõõdetakse kooskõlas nõukogu direktiiviga 92/42/EMÜ ( 7 ) või kooskõlas käesoleva direktiiviga hõlmamata kuumaveekatlaid käsitlevate asjakohaste normide ja eeskirjadega.

Kasutusel olevad direktiivis 92/42/EMÜ määratletud vedel- ja gaaskütusega köetavad kuumaveekatlad vastavad tõhususnõuetele, mis on vähemalt samaväärsed direktiivis sätestatud kolme tärniga. Kasutusel olevad koostootmisüksused vastavad direktiivis 2004/8/EÜ esitatud suure tõhususe määratlusele.

Direktiivi 92/42/EMÜ kohaldamisalasse mittekuuluvate kuumaveekatelde ( 8 ) tõhusus vastab tootja juhendile ning riiklikele ja kohalikele tõhusust käsitlevatele õigusaktidele, kuid selliste kasutusel olevate katelde (välja arvatud biomassienergial töötavad kuumaveekatlad) tõhusus ei ole madalam kui 88 %.

Hindamis- ja kontrollinõuded: taotleja esitab tehnilise aruande, milles on märgitud kuumaveekatla kasutegur ning mille on koostanud isik, kes vastutab kuumaveekatla müügi ja/või hoolduse eest.

4. Õhu konditsioneerimine

Majapidamises kasutatavad kliimaseadmed, mis on ostetud ökomärgise kandmise ajal, peavad kuuluma vähemalt energiatõhususe klassi A, nagu on määratletud komisjoni direktiivis 2002/31/EÜ ( 9 ) või olema samaväärse energiatõhususega.

Märkus: seda kriteeriumi ei kohaldata kliimaseadmete suhtes, mis võivad kasutada ka muid energiaallikaid, või õhk-vesi- ja vesi-vesi-soojusvahetiga seadmete suhtes ning seadmete suhtes, mille väljundvõimsus (jahutusvõimsus) on üle 12 kW.

Hindamis- ja kontrollinõuded: taotleja esitab tehnilise kirjelduse, mille on koostanud tootja või kliimaseadme paigaldamise, müügi ja/või hoolduse eest vastutavad erialatehnikud.

5. Ehitiste energiatõhusus

Puhkeküla või -laager peab vastama energiatõhusust ja ehitiste energiatõhusust käsitlevatele riiklikele õigusaktidele ja kohalikele ehitusnormidele.

Hindamis- ja kontrollinõuded: taotleja esitab energiatõhususe sertifikaadid kooskõlas Euroopa Parlamendi ja nõukogu direktiiviga 2002/91/EÜ ( 10 ) või kui selline võimalus riiklikus rakendussüsteemis puudub, siis sõltumatu eksperdi teostatud ehitiste energiatõhususe kontrolli tulemused.

6. Akende soojapidavus ja helikindlus

Kõik köetavate ja/või kliimaseadmega varustatud tubade ja üldkasutatavate ruumide aknad on piisava, kohalikele õigusnormidele ja kliimatingimustele vastava soojusisolatsiooniga ning vajalikul määral helikindlad. (Seda kriteeriumi ei kohaldata renditavate haagiselamute/vagunelamute suhtes, juhul kui need ei kuulu puhkeküla või -laagri omandusse.)

Kõik köetavate ja/või kliimaseadmega varustatud tubade ja üldkasutatavate ruumide aknad, mis on paigaldatud või mida on renoveeritud pärast ühenduse ökomärgise saamist, vastavad direktiivile 2002/91/EÜ (artiklid 4, 5 ja 6) ning nõukogu direktiivile 89/106/EMÜ ( 11 ) ja nende direktiivide rakendamiseks kehtestatud asjakohastele riiklikele tehnilistele normidele.

Hindamis- ja kontrollinõuded: taotleja esitab erialatehniku deklaratsiooni, mis tõendab kõnealusele kriteeriumile vastavust ja milles esitatakse soojajuhtivuse väärtused (U-väärtus). Direktiivi 2002/91/EÜ nõuetele vastavate akende puhul esitab taotleja energiatõhususe sertifikaadid või kui selline võimalus riiklikus rakendussüsteemis puudub, siis valmistaja deklaratsiooni.

7. Kütte- ja kliimaseadmete väljalülitamine

Juhul kui akende avamisel ei lülitu kütte- ja/või kliimaseade automaatselt välja, peab olema hõlpsasti kättesaadav teave, millega tuletatakse külalistele meelde, et kui kütte- või kliimaseade on sisse lülitatud, tuleb aknad sulgeda. Kõigil pärast ühenduse ökomärgise registreerimist soetatud kütte- ja kliimaseadmetel on akende avamise korral automaatne väljalülitus.

Seda kriteeriumi kohaldatakse ainult kütte- ja kliimaseadmetega varustatud puhkekülade või -laagrite suhtes.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja külalistele edastatava meeldetuletuse teksti (kui seda kasutatakse).

8. Valgustite väljalülitamine

Kui üüripindadel asuv(ad) valgusti(d) ei lülitu välja automaatselt, peab olema hõlpsasti kättesaadav teave, millega palutakse külalistel üüripinnalt lahkudes valgustid välja lülitada.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja märgib teatamise viisi.

9. Energiatõhusad lambid

a) Vähemalt 80 % kõigist puhkeküla või -laagri lampidest kuulub energiatõhususe klassi A, nagu määratletud komisjoni direktiivis 98/11/EÜ ( 12 ). Seda kriteeriumi ei kohaldata valgustite suhtes, mille tehnilised näitajad ei võimalda energiatõhusaid lampe kasutada.

b) 100 % lampidest, mis asuvad kohtades, kus neid tõenäoliselt lülitatakse sisse rohkem kui viieks tunniks ööpäevas, kuulub komisjoni direktiivis 98/11/EÜ määratletud energiatõhususe klassi A. Seda kriteeriumi ei kohaldata valgustite suhtes, mille tehnilised näitajad ei võimalda energiatõhusaid lampe kasutada. Hindamis- ja kontrollinõuded: taotleja esitab deklaratsiooni kõnealuse kriteeriumi mõlemale osale vastavuse kohta ja märgib kasutatavate lampide energiatõhususe klassid.

10. Välikütteseadmed

Väliterritooriumide, näiteks suitsetamisnurkade ja välisöögikohtade kütmiseks kasutatakse puhkekülas või -laagris ainult taastuvatel energiaallikatel töötavaid seadmeid.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, milles on taastuvatel energiaallikatel töötavate seadmete puhul märgitud kasutatavate energiaallikate liik.

VESI

11. Kraani- ja dušivee vooluhulk

Kõigi kraanide ja dušipihustite, välja arvatud vannikraanid, köögikraanid ja veepaagid, keskmine veevooluhulk ei tohi ületada 9 liitrit minutis.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja asjakohased dokumendid selgitusega, mil viisil puhkeküla või -laager kõnealusele kriteeriumile vastab.

12. Tualettruumide prügikastid

Igas tualettruumis on nõuetekohane prügikast ja külalistel palutakse vastavate jäätmete kõrvaldamiseks kasutada mitte klosetipotti, vaid prügikasti.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja asjakohased dokumendid külalistele mõeldud teabe kohta.

13. Pissuaaride loputussüsteem

Kõigil pissuaaridel on kas automaatne (ajastatud) või käsitsi juhitav loputussüsteem, et vältida loputusvee lakkamatut uhtumist.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid paigaldatud pissuaaride kohta.

14. Käterättide ja voodipesu vahetus

Külalisi teavitatakse saabumisel puhkeküla või -laagri keskkonnapoliitikast. Selles teabes selgitatakse, et voodipesu ja käterätte vahetatakse üüripindadel kas külaliste soovi kohaselt või üldjuhul nii sageli, nagu on ette nähtud puhkeküla või -laagri keskkonnapoliitikaga või nõutud õigusaktides ja/või riiklikes eeskirjades. Seda kriteeriumi kohaldatakse ainult nende üüripindade suhtes, kus teenuste hulka kuulub käterättide ja/või voodipesuga varustamine.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid selle kohta, kuidas külalisi teavitatakse ja kuidas puhkekülas või -laagris külaliste soovidega arvestatakse.

15. Reovee nõuetekohane kõrvaldamine

Puhkekülas või -laagris teavitatakse külalisi ja personali reovee äravoolu süsteemi nõuetekohasest kasutamisest, et vältida selliste ainete kõrvaldamist, mis võivad takistada kohaliku omavalitsuse reoveekäitluse kava ja ühenduse eeskirjade kohast reoveekäitlust. Kui omavalitsusüksusel puudub reoveekäitluse kava, esitab puhkeküla või -laager kooskõlas Euroopa Parlamendi ja nõukogu direktiiviga 2006/118/EÜ ( 13 ) (nn põhjavee direktiiv) nende ainete üldloetelu, mida ei tohi koos reoveega kõrvaldada.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid (olemasolu korral reoveekäitluse kava ning külalistele ja personalile esitatava teabe).

DETERGENDID JA DESINFEKTSIOONIVAHENDID

16. Kemokäimla jäätmekogumispunkt

Juhul kui puhkeküla või -laager on ühendatud septikuga, kogutakse kemokäimlatest pärinevad jäätmed eraldi või muul viisil nõuetele vastavalt ning käideldakse. Juhul kui puhkekülal või -laagril on ühendus ühiskanalisatsiooniga, piisab ka vastavast reoveerennist või reovee ärajuhtimisseadmest, mis on mõeldud lekete vältimiseks.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid kohaliku asutuse konkreetsete jäätmekõrvaldusnõuete kohta koos teabega kemokäimla septiku kohta.

17. Desinfektsioonivahendid

Desinfektsioonivahendeid tuleb kasutada ainult vajaduse korral õigusaktides sätestatud hügieeninõuete täitmiseks.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja teabe selle kohta, kus ja millal desinfektsioonivahendeid kasutatakse.

JÄÄTMED

18. Jäätmete sortimine külaliste poolt

Külalisi teavitatakse sellest, kuidas nad saavad parimate kohalike või riiklike süsteemide kohaselt puhkeküla või -laagri alal jäätmeid sortida ning kuhu sorditud jäätmed panna. Sorditud jäätmete konteinerid peavad olema sama hõlpsasti leitavad kui tavalised prügikastid.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid külalistele mõeldud teabega ja ülevaatega konteinerite asukohast puhkeküla või -laagri territooriumil.

19. Jäätmete sortimine

Jäätmed sorditakse liikidesse, mida on võimalik kohalikes või riiklikes jäätmekäitluskohtades eraldi käidelda, kusjuures eritähelepanu pööratakse ohtlikele jäätmetele, mida sorditakse, kogutakse ja kõrvaldatakse komisjoni otsuses 2000/532/EÜ ( 14 ) kirjeldatud viisil, ning otsitakse sobivaid kõrvaldamisvõimalusi. Ohtlike jäätmete alla kuuluvad toonerid, tindid, külmutus- ja elektriseadmed, akud ja patareid, säästulambid, farmaatsiatooted, rasvad/õlid jms, nagu on määratletud Euroopa Parlamendi ja nõukogu direktiivis 2002/96/EÜ ( 15 ) ja direktiivis 2002/95/EÜ ( 16 ).

Kui kohalik omavalitsus ei paku jäätmete liigiti kogumise ja/või kõrvaldamise võimalust, kirjutab puhkeküla või -laager neile oma soovist jäätmeid sortida ja murest jäätmete liigiti kogumise ja/või kõrvaldamise võimaluse puudumise pärast. Kui kohalik omavalitsus ei võimalda ohtlike jäätmete kõrvaldamist, esitab taotleja igal aastal kohaliku omavalitsuse deklaratsiooni selle kohta, et asjaomases piirkonnas puudub ohtlike jäätmete kõrvaldamise süsteem.

Taotlus jäätmete liigiti kogumise ja/või kõrvaldamise võimaldamiseks esitatakse kohalikule omavalitsusele igal aastal.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, kohaliku omavalitsuse vastuvõetavate jäätmeliikide loetelu ja/või asjakohased lepingud eraettevõtjatega. Vajaduse korral esitab taotleja igal aastal kohalikule omavalitsusele asjakohase deklaratsiooni.

20. Ühekorratooted

Kui seda õigusnormidega ei nõuta, ei tohi kasutada ühekordselt kasutatavaid tualett-tarbeid (mis ei ole taastäidetavad), nagu šampoon ja seep, ning muid tooteid (mis ei ole korduskasutatavad), nagu dušimütsid, harjad, küüneviilid jms. Kui õigusnormidega selliste ühekorratoodete kasutamist nõutakse, pakub taotleja külalistele mõlemaid lahendusi ja soovitab neil asjakohase teabe abil kasutada korduskasutatavaid tooteid.

Ühekordselt kasutatavaid jooginõusid (tassid ja klaasid), taldrikuid ja söögiriistu kasutatakse ainult siis, kui need on valmistatud taastuvatest toorainetest ning on standardi EN 13432 kohaselt biolagundatavad ja kompostitavad.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, asjakohased dokumendid kriteeriumi, sealhulgas ühekorratoodete kasutamist nõudvate õigusaktide täitmise kohta, dokumendid taastäidetavate toodete kohta ja/või vajaduse korral külalistele esitatava teabe, milles soovitatakse kasutada korduskasutusega tooteid.

Ühekordselt kasutatavate jooginõude (tassid ja klaasid), taldrikute ja söögiriistade kõnealusele kriteeriumile vastavuse tõendamiseks tuleb esitada tõend standardile EN 13432 vastavuse kohta.

21. Hommikusöögipakendid

Hommikusöögi pakkumisel või muude toitlustusteenuste osutamisel ei kasutata ühe toidukorra pakendeid, välja arvatud piimarasvavõiete (nt või, margariin ja pehme juust), šokolaadivõide ja maapähklivõi ning dieet- või diabeetikutele mõeldud keediste ja hoidiste puhul, välja arvatud juhul, kui see on ette nähtud õigusnormidega.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades loetelu kasutatavatest ühe toidukorra pakenditest ja nende kasutamist nõudvatest õigusaktidest.

MUUD TEENUSED

22. Suitsetamiskeeld üldkasutatavates ruumides

Kõigis üldkasutatavates ruumides peab olema sektsioon, kus ei tohi suitsetada.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta.

23. Ühissõidukid

Külalistele ja personalile peab olema peamiste sidevahendite kaudu hõlpsasti kättesaadav teave selle kohta, kuidas kasutada ühissõidukeid puhkekülasse või -laagrisse jõudmiseks ja sealt lahkumiseks. Kui sobivaid ühissõidukeid ei ole, tuleb esitada teave ka muude keskkonnamõju seisukohalt eelistatavate transpordiliikide kohta.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning kättesaadava teabematerjali koopiad.

ÜLDJUHTIMINE

Taotlejad, kelle keskkonnajuhtimissüsteem on registreeritud Euroopa Parlamendi ja nõukogu määruse (EÜ) nr 761/2001 ( 17 ) (EMASi määruse) alusel või sertifitseeritud standardi ISO 14001 kohaselt, vastavad automaatselt järgmistele üldjuhtimise kriteeriumidele, välja arvatud 28., 29. ja 30. kriteeriumile (andmete kogumine ja teave). Sellistel juhtudel tõendab neile kriteeriumidele vastavust EMASi registreerimine või standardi ISO 14001 kohane sertifitseerimine.

24. Kuumaveekatelde ja kliimaseadmete hooldus ja parandus

Kuumaveekatlaid ja kliimaseadmeid hooldavad ja parandavad erialase ettevalmistusega isikud vähemalt üks kord aastas või sagedamini, kui seda nõutakse õigusnormidega või kui selleks on vajadus, järgides CEI ja riiklikke standardeid, juhul kui neid kohaldatakse, või tootja juhendeid.

Kliimaseadmeid hooldatakse (lekete kontroll ja parandus) kooskõlas Euroopa Parlamendi ja nõukogu määrusega (EÜ) nr 842/2006 ( 18 ) rakenduses sisalduva fluoritud kasvuhoonegaasi koguse põhjal järgmiselt:

— vähemalt üks kord 12 kuu jooksul rakenduste puhul, mis sisaldavad 3 kg või rohkem fluoritud kasvuhoonegaase (seda sätet ei kohaldata seadmete suhtes, mis on varustatud alla 6 kg fluoritud kasvuhoonegaase sisaldavate hermeetiliselt suletud süsteemidega ja mis on sellele vastavalt märgistatud);

— vähemalt üks kord kuue kuu jooksul rakenduste puhul, mis sisaldavad 30 kg või rohkem fluoritud kasvuhoonegaase;

— vähemalt üks kord kolme kuu jooksul rakenduste puhul, mis sisaldavad 300 kg või rohkem fluoritud kasvuhoonegaase.

Hindamis- ja kontrollinõuded: taotleja esitab deklaratsiooni kõnealuse kriteeriumi mõlemale osale vastavuse kohta, kuumaveekatelde kirjelduse ja nende hoolduskava ning hooldust teostavate isikute/äriühingute üksikasjalikud andmed ja märgib, mida hoolduse puhul kontrollitakse.

3 kg või rohkem fluoritud kasvuhoonegaase sisaldavate kliimaseadmete puhul esitab taotleja registreeritud andmed fluoritud kasvuhoonegaaside koguse ja laadi kohta, mis tahes lisatud kogused ning hooldus- ja parandustöö ning lõpliku hävitamise jooksul kokku kogutud kogused, samuti hooldus- ja parandustöid osutanud äriühingu või tehniku andmed, lekkekontrollide kuupäevad ja tulemused ning asjakohase teabe konkreetselt rohkem kui 30 kg fluoritud kasvuhoonegaase sisaldava paikse varustuse kohta.

25. Poliitika kujundamine ja keskkonnakava

Äriühingu juhatusel on olemas keskkonnapoliitika ning ta koostab kokkuvõtliku avalduse keskkonnapoliitika kohta ja täpse tegevuskava keskkonnapoliitika rakendamiseks.

Tegevuskavas määratakse kindlaks energia, vee, kemikaalide ja jäätmetega seotud keskkonnategevuse tulemuslikkuse alased eesmärgid, mis kehtestatakse iga kahe aasta järel, võttes arvesse valikulisi kriteeriume ja kogutud andmeid, kui need on olemas. Tegevuskavas märgitakse isik, kes tegutseb puhkeküla või -laagri keskkonnahoiujuhina ning vastutab vajalike meetmete võtmise ja eesmärkide saavutamise eest. Keskkonnapoliitika on üldsusele tutvumiseks kättesaadav. Külalistel palutakse küsimustikus või loendina esitada oma märkused ja kaebused ning neid võetakse arvesse.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, keskkonnapoliitika või keskkonnapoliitika alase avalduse ja tegevuskava koopiad ning külaliste märkuste ja kaebuste arvessevõtmise korra.

26. Personali väljaõpe

Puhkeküla või -laager võimaldab oma personalile väljaõppe ja annab töötajatele teavet, esitades sealhulgas kirjalikud eeskirjad ja juhendid, et tagada keskkonnameetmete rakendamine ja tõsta teadlikkust keskkonnahoidliku käitumise alal. Eelkõige võetakse arvesse järgmisi teemasid.

Energiasääst: — personali õpetatakse energiat säästma.

Veekokkuhoid: — personali õpetatakse iga päev kontrollima nähtavaid lekkeid ja võtma vajaduse korral asjakohaseid meetmeid; — üldjuhul kastetakse lilli ja väliterritooriumi enne seda, kui päike on kõrgel, või pärast päikeseloojangut, olenevalt kohalikust olukorrast või kliimatingimustest; — personali teavitatakse puhkeküla või -laagri poliitika 14. kriteeriumist, mis käsitleb käterättide vahetust, ja õpetatakse sellele vastavalt käituma.

Keemilised ained: — personali õpetatakse kasutama detergente ja pesuvahendeid pakenditel märgitud soovitatavates kogustes, nii et neid koguseid ei ületataks.

Jäätmed: — personali õpetatakse jäätmeid, mida on kohalikes või riiklikes jäätmekäitluskohtades võimalik eraldi käidelda, liigiti koguma, sortima ja asjakohasesse kõrvaldamiskohta viima, nagu kirjeldatud 19. kriteeriumi all; — personali õpetatakse ohtlikke jäätmeid koguma, sortima ja asjakohasesse kõrvaldamiskohta viima kooskõlas komisjoni otsuses 2000/532/EÜ loetletuga ja 19. kriteeriumis määratletud viisil.

Asjakohast väljaõpet antakse uuele personalile nelja nädala jooksul alates töölevõtmisest ja kogu personalile vähemalt üks kord aastas.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, väljaõppeprogrammi üksikasjad, selle sisu ning andmed selle kohta, millal ja millise väljaõppe on iga töötaja saanud. Samuti esitab taotleja menetlusdokumentide ja kõigil osutatud teemadel personalile edastatavate teatiste koopiad.

27. Külalistele mõeldud teave

Puhkeküla või -laager annab külalistele, sealhulgas konverentsil osalejatele teavet oma keskkonnapoliitika, sealhulgas üldohutuse ja tuleohutuse kohta ja palub neil selle rakendamisele kaasa aidata. Külalistele esitatavas teabes tuleb osutada puhkeküla või -laagri keskkonnapoliitika vallas võetud meetmetele ja anda teavet ühenduse ökomärgise kohta. Teave esitatakse külalistele aktiivselt sisseregistreerimisel koos küsimustikuga, mis hõlmab nende vaateid puhkeküla või -laagri keskkonnaaspektide suhtes. Teadaanded, millega palutakse külalistel kaasa aidata keskkonnahoiu eesmärkide saavutamisele, peavad olema külalistele nähtavad, eelkõige üldkasutatavatel aladel ja üüripindadel.

Konkreetsed meetmed eri valdkondades on järgmised.

Energiakasutus: — kui see on 7. ja 8. kriteeriumist lähtuvalt kohaldatav, teavitatakse külalisi kütteseadmete, kliimaseadme ja valgustite väljalülitamisest.

Vesi ja reovesi: — külalistele edastatakse pesu- ja tualettruumides piisavat teavet selle kohta, kuidas aidata puhkekülas või -laagris kaasa vee säästmisele; — külalistel palutakse kõigist leketest personalile teatada; — tualettruumides asuvate teatiste abil palutakse külalistel visata jäätmed mitte klosetipotti, vaid prügikasti; — külalisi teavitatakse nende mobiilsetest eluasemetest pärineva reovee nõuetekohase kõrvaldamisega seotud vajadustest ja kohustustest.

Jäätmed: — külalisi teavitatakse puhkeküla või -laagri jäätmete vähendamise poliitikast ning alternatiivsete kvaliteettoodete kasutamisest ühekordselt kasutatavate toodete ja ühe toidukorra pakendite asemel; kui õigusaktides on sätestatud ühekorratoodete kasutamine, tuleks külalistel soovitada kasutada korduskasutatavaid tooteid; — külalisi teavitatakse sellest, kuidas nad saavad vastavalt kohalikele ja riiklikele süsteemidele puhkeküla või -laagri alal jäätmeid sortida ja kuhu sorditud jäätmed panna ning kuhu viia kõrvaldamiseks ohtlikud jäätmed.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, külalistele edastatavate teatiste ja teadaannete koopiad ning märgib teabe ja küsimustike levitamise ja kogumise ning tagasiside arvesse võtmise korra.

28. Andmed energia- ja veetarbimise kohta

Puhkekülal või -laagril peab olema sätestatud kogu energiatarbimise (kWh), elektri ja muude energiaallikate tarbimise (kWh) ja veetarbimise (liitrid) andmete kogumise ja jälgimise kord.

Andmed kogutakse võimaluse korral kord kuus või vähemalt kord aastas puhkeküla või -laagri lahtiolekuperioodi jooksul ning need väljendatakse ka tarbimisena ühe ööbimise kohta ja siseruumide 1 m2 kohta.

Puhkeküla või -laager teavitab taotlust hinnanud pädevat asutust kord aastas tulemustest.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning andmete kogumise ja jälgimise korra kirjelduse. Koos taotlusega esitab taotleja eespool loetletud tarbimisandmed vähemalt kuue eelmise kuu kohta (kui need on kättesaadavad) ja edaspidi igal järgmisel aastal eelmise aasta või lahtiolekuperioodi kohta. Elamispiirkonna (pikaajaline viibimine) ööbimiste arv võib põhineda puhkeküla või -laagri omaniku/haldaja hinnangul.

29. Muude andmete kogumine

Puhkekülas või -laagris peab olema sätestatud kord, kuidas kemikaalide (kontsentreeritud või mitte, liitrites ja/või kilogrammides) kasutamist ning tekkivate jäätmete hulka (sortimata jäätmed, liitrites ja/või kilogrammides) käsitlevaid andmeid koguda ja jälgida.

Andmed kogutakse võimaluse korral kord kuus või vähemalt kord aastas ning need väljendatakse kas tarbimisena või tekkinud kogusena ühe ööbimise kohta ja siseruumide ühe m2 kohta.

Puhkeküla või -laager teavitab taotlust hinnanud pädevat asutust kord aastas tulemustest.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning andmete kogumise ja jälgimise korra kirjelduse. Koos taotlusega esitab taotleja eespool loetletud tarbimisandmed vähemalt kuue eelmise kuu kohta (kui need on kättesaadavad) ja edaspidi igal järgmisel aastal eelmise aasta või lahtiolekuperioodi kohta. Taotleja märgib osutatavad teenused ja teatab, kas puhkekülas või -laagris osutatakse pesu pesemise teenust või mitte.

30. Teave ökomärgisel

Ökomärgise 2. lahtris on järgmine tekst:

— „Käesolev puhkeküla või -laager rakendab aktiivselt meetmeid taastuvate energiaallikate kasutamiseks, energia ja vee säästmiseks, jäätmekoguse vähendamiseks ja kohaliku keskkonna parandamiseks.”

Hindamis- ja kontrollinõuded: taotleja esitab näidise selle kohta, kuidas märgist kasutama hakatakse, ja deklaratsiooni kõnealusele kriteeriumile vastavuse kohta.

PUNKT B

ARTIKLI 2 LÕIGETES 1 JA 2 OSUTATUD VABATAHTLIKUD KRITEERIUMID

Kõigile käesolevas punktis sätestatud kriteeriumidele vastamisele antakse väärtus, väljendatuna hindepunktides või hindepunktide osades. Ökomärgise saamiseks peavad puhkekülad või -laagrid koguma minimaalse hindepunktide arvu. Juhul kui puhkeküla või -laager ei paku oma teenuste hulgas muid öömaja pakkumiseks sobivaid majutushooneid, on nõutav miinimummäär 20 hindepunkti; kui aga selliseid majutusviise pakutakse, on nõutav miinimummäär 24 hindepunkti.

Nõutavat hindepunktide summat suurendatakse 3 hindepunkti võrra iga järgmise puhkeküla või -laagri juhtimise all või selle omandis oleva lisateenuse eest:

— toitlustusteenus (sealhulgas hommikusöögid);

— vabaaja- ja sporditegevus, mis hõlmab saunu, ujumisbasseine ja muid selliseid puhkeküla või -laagri territooriumil asuvaid rajatisi. Kui vabaaja- ja sporditegevuse jaoks on olemas tervisekeskus, suurendatakse nõutavat summat mitte 3, vaid 5 hindepunkti võrra;

— haljasalad, näiteks pargid ja aiad, mis on külalistele avatud ning ei asu puhkeküla või -laagri otsese halduse alal.

ENERGIA

31. Elektrienergia tootmine taastuvate energiaallikate abil (kuni 4 hindepunkti)

Puhkekülal või -laagril peab olema elektri tootmiseks fotoelektriline (päikesepaneel) või kohapealne hüdroelektriline süsteem, maasoojuse, biomassi või tuule jõul töötav elektrigeneraator, mis annab või hakkab andma vähemalt 20 % kogu aasta elektritarbest (2 hindepunkti).

Puhkeküla või -laager suunab jaotusvõrku puhaskoguse taastuvatest energiaallikatest toodetud elektrienergiat (2 hindepunkti).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, fotoelektrilise, hüdroelektrilise, maasoojus-, biomassi- või tuuleenergia süsteemi dokumendid ning andmed selle piir- ja tegeliku võimsuse kohta, samuti dokumendid elektrivoogude liikumise kohta jaotusvõrku ja jaotusvõrgust välja, mis tõendavad taastuvatest energiaallikatest toodetud elektrienergia puhaskogust jaotusvõrgus.

32. Energia taastuvatest energiaallikatest (kuni 2 hindepunkti)

Vähemalt 70 % siseruumide kütteks või jahutamiseks või pesemisvee soojendamiseks kasutatavast energiast pärineb taastuvatest energiaallikatest. (1,5 hindepunkti; 2 hindepunkti, kui 100 % puhkeküla või -laagri sel eesmärgil kasutatavast elektrienergiast pärineb taastuvatest energiaallikatest).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, andmed siseruumide kütmiseks ja vee soojendamiseks kasutatava energia kohta ning dokumendid, mis näitavad, et vähemalt 70 % või 100 % sellest energiast pärineb taastuvatest energiaallikatest.

33. Kuumaveekatelde energiatõhusus (1,5 hindepunkti)

Puhkekülas või -laagris peab olema direktiivi 92/42/EMÜ määratlusele vastav nelja tärni kuumaveekatel (kuumaveekatlad).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning vajalikud dokumendid.

34. Kuumaveekatla NOx heide (1,5 hindepunkti)

Kuumaveekatel (kuumaveekatlad) peab kuuluma NOx heiteid reguleerivas standardis EN 297 prA3 kindlaksmääratud 5. klassi ja tema NOx heide on alla 60 mg/kWh gaasikütusel töötavate kondensatsioonkatelde puhul või 70 mg/kWh muude gaaskatelde, välja arvatud kondensatsioonkatlad, puhul, mille nimivõimsus on kuni 120 kW.

Hindamis- ja kontrollinõuded taotleja esitab deklaratsiooni kõnealusele kriteeriumile vastavuse kohta ning kuumaveekatla müügi ja/või hoolduse eest vastutavate erialatehnikute aruande või tehnilise kirjelduse.

35. Kaugküte (1,5 hindepunkti)

Ökomärgise nõuetele vastamiseks köetakse puhkeküla või -laagrit kaugküttesüsteemi abil järgmiselt.

Soojusenergiat toodetakse kas suure tõhususega koostootmisüksustega, mis on määratletud direktiivis 2004/8/EÜ ja seda rakendavates komisjoni õigusaktides, või ainult kütmiseks mõeldud kuumaveekateldega, mille tõhusus vastab komisjoni otsuses 2007/74/EÜ ( 19 ) sätestatud kohaldatavatele kontrollväärtustele või on neist suurem;

samuti:

— kaugkütte jaotusvõrgu torud vastavad selliste torude suhtes kohaldatavates Euroopa Standardikomitee standardites sätestatud nõuetele.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning dokumendid, mis näitavad ühendust kaugküttesüsteemiga.

36. Soojuse ja elektri koostootmine (1,5 hindepunkti)

Sanitaarruumides, üldkasutatavates ruumides ja üüripindadel tarbitav soojus- ja elektrienergia pärineb suure tõhususega koostootmisüksusest, mis on määratletud direktiivis 2004/8/EÜ. Juhul kui puhkeküla või -laagri territooriumil on selline koostootmisüksus, varustab see vähemalt 70 % kogu kohapealsest elektri- ja soojatarbimisest. Energiavarustust arvutatakse direktiivis 2004/8/EÜ esitatud metoodika järgi.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning soojuse ja elektri koostootmisjaama dokumendid.

37. Soojuspump (kuni 2 hindepunkti)

Puhkekülas või -laagris peab olema kütte- ja/või kliimaseadmete tööd tagav soojuspump (1,5 hindepunkti). Puhkeküla või -laagri soojuspumbal on ühenduse ökomärgis või mõni muu ISO I tüübi ökomärgis (2 hindepunkti).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning soojuspumba dokumendid.

38. Soojuse taaskasutamine (kuni 1,5 hindepunkti)

Puhkekülas või -laagris peab olema soojuse taaskasutussüsteem ühe (1 hindepunkt) või kahe (1,5 hindepunkti) järgmise soojustarbimise liigi jaoks: jahutussüsteemid, ventilaatorid, pesumasinad, nõudepesumasinad, ujumisbassein(id), kasutatud pesuvesi.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning soojuse taaskasutussüsteemide dokumendid.

39. Temperatuuri reguleerimine (1,5 hindepunkti)

Kõigi üldkasutatavate ruumide ja üüripindade temperatuur peab olema eraldi reguleeritav.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning soojusregulatsioonisüsteemide dokumendid.

40. Ehitiste energiatõhususe kontroll (1,5 hindepunkti)

Puhkeküla või -laagri teenuse energiatõhusust kontrollib kaks korda aastas sõltumatu ekspert, kes annab kontrolli alusel soovitusi energiatõhususe parandamiseks, millest puhkeküla või -laager peab täitma vähemalt kaht.

Hindamis- ja kontrollinõuded: taotleja esitab energiatõhususe kontrolli aruande ja üksikasjalikud dokumendid selle kohta, kuidas puhkeküla või -laager kõnealust kriteeriumi täidab.

41. Õhu konditsioneerimine (kuni 2 hindepunkti)

Kõigi puhkeküla või -laagri majapidamises kasutatavate kliimaseadmete energiatõhusus peab olema 15 % kõrgem kui direktiivile 2002/31/EÜ vastava energiatõhususe klassi A läviväärtus (1,5 hindepunkti). Kõigi puhkeküla või -laagri majapidamises kasutatavate kliimaseadmete energiatõhusus peab olema 30 % kõrgem kui direktiivile 2002/31/EÜ vastava energiatõhususe klassi A läviväärtus (2 hindepunkti).

Seda kriteeriumi ei kohaldata seadmete suhtes, mis võivad kasutada ka muid energiaallikaid, õhk-vesi- ja vesi-vesi-soojusvahetiga seadmete suhtes või seadmete suhtes, mille väljundvõimsus (jahutusvõimsus) on üle 12 kW.

Hindamis- ja kontrollinõuded: taotleja esitab asjakohased dokumendid kõnealusele kriteeriumile vastavuse kohta.

42. Kliimaseadmete ja küttesüsteemide automaatne väljalülitamine (1,5 hindepunkti)

Puhkekülal või -laagril peab olema automaatsüsteem, mis lülitab üüripindadel kliimaseadme ja küttesüsteemi välja, kui aknad avatakse.

Hindamis- ja kontrollinõuded: taotleja esitab tehnilise kirjelduse, mille on koostanud kliimaseadme paigaldamise, müügi ja/või hoolduse eest vastutavad erialatehnikud.

43. Bioklimatoloogiline arhitektuur (3 hindepunkti)

Puhkeküla või -laagri ehitamisel peab olema arvestatud bioklimatoloogilise arhitektuuri põhimõtteid.

Hindamis- ja kontrollinõuded: taotleja esitab üksikasjaliku selgituse selle kohta, millisel viisil puhkeküla või -laager sellele kriteeriumile vastab, ja asjakohased dokumendid.

44. Energiasäästlikud külmikud (1 hindepunkt), küpsetusahjud (1 hindepunkt), nõudepesumasinad (1 hindepunkt), pesumasinad (1 hindepunkt), kuivatid/trummelkuivatid (1 hindepunkt) ja kontoriseadmed (kuni 3 hindepunkti)

a) (1 hindepunkt): kõik olmekülmikud peavad kuuluma energiatõhususe klassi A + või A++, mis on määratletud komisjoni direktiivis 94/2/EÜ, ( 20 ) ning kõik frigo- ja minibaarid peavad kuuluma vähemalt klassi B. Hindamis- ja kontrollinõuded: taotleja esitab dokumendid, mis näitavad kõigi külmikute ning frigo- ja minibaaride energiaklassi.

b) (1 hindepunkt): kõik majapidamises kasutatavad elektrilised küpsetusahjud peavad kuuluma energiatõhususe klassi A, mis on määratletud komisjoni direktiivis 2002/40/EÜ ( 21 ). Hindamis- ja kontrollinõuded: taotleja esitab dokumendid, mis näitavad kõigi majapidamises kasutatavate elektriliste küpsetusahjude energiaklassi. Märkus: käesolevat kriteeriumi ei kohaldata nende ahjude suhtes, mis ei tööta elektrienergiaga või ei kuulu muul põhjusel direktiivi 2002/40/EÜ kohaldamisalasse (nt tööstusahjud).

c) (1 hindepunkt): kõik majapidamises kasutatavad nõudepesumasinad peavad kuuluma energiatõhususe klassi A, mis on määratletud komisjoni direktiivis 97/17/EÜ ( 22 ). Hindamis- ja kontrollinõuded: taotleja esitab dokumendid, mis näitavad kõigi nõudepesumasinate energiaklassi. Märkus: käesolevat kriteeriumi ei kohaldata nende nõudepesumasinate suhtes, mis ei kuulu direktiivi 97/17/EÜ kohaldamisalasse (nt tööstuslikud nõudepesumasinad).

d) (1 hindepunkt): kõik majapidamises kasutatavad pesumasinad peavad kuuluma energiatõhususe klassi A, mis on määratletud komisjoni direktiivis 95/12/EÜ ( 23 ). Hindamis- ja kontrollinõuded: taotleja esitab dokumendid, mis näitavad kõigi pesumasinate energiaklassi. Märkus: käesolevat kriteeriumi ei kohaldata nende pesumasinate suhtes, mis ei kuulu direktiivi 95/12/EÜ kohaldamisalasse (nt tööstuslikud pesumasinad).

e) (1 hindepunkt): vähemalt 80 % kontoriseadmetest (personaalarvutid, kuvarid, faksid, printerid, skannerid, koopiamasinad) peavad vastama energiatärnile, mis on ette nähtud Euroopa Parlamendi ja nõukogu määrusega (EÜ) nr 106/2008 ( 24 ) ja komisjoni otsusega 2003/168/EÜ ( 25 ). Hindamis- ja kontrollinõuded: taotleja esitab dokumendid, mis tõendavad vastavust kontoriseadmete energiatärni nõuetele.

f) (1 hindepunkt): kõik elektrilised trummelkuivatid peavad kuuluma energiatõhususe klassi A, mis on määratletud komisjoni direktiivis 95/13/EÜ ( 26 ). Hindamis- ja kontrollinõuded: taotleja esitab dokumendid, mis näitavad kõigi elektriliste trummelkuivatite energiaklassi. Märkus: käesolevat kriteeriumi ei kohaldata nende elektriliste trummelkuivatite suhtes, mis ei kuulu direktiivi 95/13/EÜ kohaldamisalasse (nt tööstuslikud trummelkuivatid).

45. Lähedusanduriga elektrilised käte- ja juuksekuivatid (kuni 2 hindepunkti)

Kõik elektrilised käte- (1 hindepunkt) ja juuksekuivatid (1 hindepunkt) peavad olema varustatud lähedusanduritega või omama ISO I tüübi ökomärgist.

Hindamis- ja kontrollinõuded: taotleja esitab asjakohased tõendavad dokumendid selle kohta, mil viisil puhkeküla või -laager täidab kõnealust kriteeriumi.

46. Külmiku paigutus (1 hindepunkt)

Energia kokkuhoidmiseks paigutatakse ning reguleeritakse köögi-, kioski- ja poekülmik(ud) energiasäästu põhimõtete kohaselt.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager täidab kõnealust kriteeriumi.

47. Valgustuse automaatne väljalülitamine üüripindadel (1,5 hindepunkti)

95 % puhkeküla või -laagri üüripindadele peavad olema paigaldatud automaatseadmed, mis lülitavad valgustuse välja, kui külalised ruumidest lahkuvad.

Hindamis- ja kontrollinõuded: taotleja esitab tehnilise kirjelduse, mille on koostanud nende süsteemide paigaldamise ja/või hoolduse eest vastutavad erialatehnikud.

48. Saunaseadmete reguleerimine taimeri abil (1 hindepunkt)

Kõik Soome ja Türgi sauna seadmed peavad olema reguleeritavad taimeri abil või on nende puhul kehtestatud kord, mille alusel personal neid sisse/välja lülitab.

Hindamis- ja kontrollinõuded: taotleja esitab tehnilise kirjelduse, mille on koostanud nende süsteemide paigaldamise ja/või hoolduse eest vastutavad erialatehnikud.

49. Ujumisbasseini kütmine taastuvate energiaallikatega (kuni 1,5 hindepunkti)

Ujumisbasseini kütmiseks kasutatav energia peab pärinema taastuvatest energiaallikatest. Vähemalt 50 % annab 1 hindepunkti, 100 % 1,5 hindepunkti.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, andmed ujumisbasseini kütmiseks kasutatava energia kohta ja dokumendid, mis näitavad taastuvatest energiaallikatest pärit energia hulka.

50. Välisvalgustuse automaatne väljalülitamine (1,5 hindepunkti)

Välisvalgustus, mida ei ole vaja turvaeesmärkidel, peab teatava aja möödudes automaatselt välja lülituma või aktiveeruma lähedusanduri abil.

Hindamis- ja kontrollinõuded: taotleja esitab tehnilise kirjelduse, mille on koostanud nende süsteemide paigaldamise ja/või hoolduse eest vastutavad erialatehnikud.

VESI

51. Vihmavee (2 hindepunkti) ja ringlusse võetud vee (2 hindepunkti) kasutamine

a) (2 hindepunkti): vihmavett kogutakse ja kasutatakse, kuid mitte pesu- ega joogiveena. Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid ja asjakohased tagatised selle kohta, et pesu- ja joogivesi on vihmaveest täielikult eraldatud.

b) (2 hindepunkti): ringlusse võetud vett kogutakse ja kasutatakse, kuid mitte pesu- ega joogiveena. Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid ja asjakohased tagatised selle kohta, et pesu- ja joogivesi on ringlusse võetud veest täielikult eraldatud.

52. Väliterritooriumi automaatsed kastmissüsteemid (1,5 hindepunkti)

Puhkeküla või -laager peab kastmisel kasutama automaatsüsteemi, mis optimeerib väljas kasvatatavate taimede/haljastuse kastmiskordade arvu ja veetarbimist.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

53. Kraani- ja dušivee vooluhulk (1,5 hindepunkti)

Kõigi kraanide ja dušipihustite keskmine veevooluhulk, välja arvatud vannikraanid ja veepaagid, ei tohi ületada 8 liitrit minutis.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

54. WC loputusvesi (1,5 hindepunkti)

Vähemalt 95 % puhul WCdest peab ühekordne täisloputusmaht olema 6 liitrit või vähem.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

55. Nõudepesumasina veetarve (1 hindepunkt)

Nõudepesumasinate veetarve (W(mõõdetud)) peab olema väiksem alljärgnevalt esitatud võrratusega kindlaksmääratud läviväärtusest või sellega võrdne, kui on kasutatud direktiivi 97/17/EÜ puhul valitud programmitsüklit ja katsemeetodit EN 50242:

W(mõõdetud) ≤ (0,625 × S) + 9,25

kus:

W(mõõdetud) = nõudepesumasina ühe töötsükli jooksul mõõdetud veetarve (väljendatakse ühe kümnendkoha täpsusega),

S = nõudepesumasinasse mahtuvate standardkomplektide arv.

Käesolevat kriteeriumi kohaldatakse ainult majapidamises kasutatavate nõudepesumasinate suhtes.

Hindamis- ja kontrollinõuded: taotleja esitab tehnilise kirjelduse, mille on koostanud nõudepesumasinate tootmise, müügi või hoolduse eest vastutavad erialatehnikud, või tõendid selle kohta, et nõudepesumasinatele on antud ühenduse ökomärgis.

56. Pesumasina veetarve (1 hindepunkt)

Pesumasinad, mille kasutajad on puhkeküla või -laagri külalised ja personal, või pesumasinad, mida kasutavad puhkekülale või -laagrile pesuteenuse osutajad, tohivad standardi EN 60456 kohaselt tarbida kuni 12 liitrit vett 1 kilogrammi pesu kohta direktiivile 95/12/EÜ vastavalt valitud standardse puuvilla pesutsükli 60 °C juures.

Hindamis- ja kontrollinõuded: taotleja esitab tehnilise kirjelduse, mille on koostanud pesumasinate tootmise, müügi või hoolduse eest vastutavad erialatehnikud, või tõendid selle kohta, et pesumasinatele on antud ühenduse ökomärgis. Puhkeküla või -laagri juhatus esitab ettevõttele pesuteenust osutava ettevõtte tehnilised dokumendid, mis tõendavad, et pesuteenuse osutaja pesumasin vastab kõnealusele kriteeriumile.

57. Kraanivee temperatuur ja vooluhulk (1 hindepunkt)

Vähemalt 95 % kraanidest peavad võimaldama täpselt ja kiiresti reguleerida vee temperatuuri ja vooluhulka.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

58. Dušitaimerid (1,5 hindepunkti)

Kõik sanitaarruumide/üldkasutatavate ruumide dušid tuleb varustada taimeriga/lähedusseadmega, mis katkestab automaatselt veevoolu teatava aja pärast või siis, kui dušši ei ole mõnda aega kasutatud.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

59. Ujumisbasseini kate (1 hindepunkt)

Öösel või siis, kui veega täidetud ujumisbasseini ei kasutata rohkem kui üks päev, kaetakse see basseinivee jahtumise vältimiseks ja aurustumise vähendamiseks.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

60. Jäätõrje (kuni 1,5 hindepunkti)

Juhul kui on vajalik teede jäätõrje, tuleb puhkekülas või -laagris jää/lume korral teede ohutuks tegemiseks kasutada mehaanilisi vahendeid või liiva/kruusa (1,5 hindepunkti).

Kui kasutatakse keemilisi jäätõrjevahendeid, tuleb kasutada aineid, mis ei sisalda rohkem kui 1 % klooriioone (Cl) (1 hindepunkt), või jäätõrjevahendeid, millele on antud ühenduse ökomärgis või muu riiklik või piirkondlik ISO I tüübi ökomärgis (1,5 hindepunkti).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

61. Viited vee karedusele (kuni 2 hindepunkti)

Sanitaarruumide/pesumasinate/nõudepesumasinate lähedusse tuleb välja panna selgitused kohaliku vee kareduse kohta (1 hindepunkt), mis võimaldavad külalistel ja personalil paremini kasutada detergente, või võetakse kasutusele automaatne doseerimissüsteem (1 hindepunkt), mis optimeerib detergentide kasutamist vastavalt vee karedusele.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ning asjakohased dokumendid külaliste teavitamisviiside kohta.

62. Veesäästlikud pissuaarid (1,5 hindepunkti)

Kõik pissuaarid peavad kasutama veevaba süsteemi või olema varustatud käsitsi juhitava/elektroonilise loputussüsteemiga, mis võimaldab iga pissuaari ühekordset loputamist ainult juhul, kui seda kasutatakse.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager vastab kõnealusele kriteeriumile.

63. Pärismaised liigid uute õuetaimede istutamiseks (1 hindepunkt)

Väliterritooriumile istutatavad puud ja hekid peavad kuuluma pärismaiste taimeliikide hulka.

Hindamis- ja kontrollinõuded: taotleja esitab asjakohase selgituse selle kohta, mil viisil puhkeküla või -laager vastab kõnealusele kriteeriumile, lisades eksperdi esitatud asjakohased tõendavad dokumendid.

DETERGENDID JA DESINFEKTSIOONIVAHENDID

64. Detergendid (kuni 3 hindepunkti)

Vähemalt 80 massiprotsendile puhkekülas või -laagris nõude käsipesuks ja/või nõudepesumasinates ja/või pesu pesemiseks kasutatavatest detergentidest ja/või universaalpuhastusvahenditest ja/või sanitaarruumides kasutatavatest pesuvahenditest ja/või seepidest ja šampoonidest peab olema antud ühenduse ökomärgis või riiklik või piirkondlik ISO I tüübi ökomärgis (1 hindepunkt iga mainitud detergendiliigi eest, maksimaalselt 3 hindepunkti).

Hindamis- ja kontrollinõuded: taotleja esitab andmed ja dokumendid (sealhulgas asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

65. Sisevärvid ja -lakid ning välisvärvid ja -lakid (kuni 2 hindepunkti)

Vähemalt 50 protsendile ehitiste ja üüripindade, kuid mitte haagiselamute ja vagunelamute sise- ja/või välisviimistluses kasutatavatest sisevärvidest ja -lakkidest ning/või välisvärvidest ja -lakkidest peab olema antud ühenduse ökomärgis või riiklik või piirkondlik ISO I tüübi ökomärgis (1 hindepunkt sisevärvide ja -lakkide eest, 1 hindepunkt välisvärvide ja -lakkide eest).

Hindamis- ja kontrollinõuded: taotleja esitab andmed ja dokumendid (sealhulgas asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

66. Autopesu ainult selleks spetsiaalselt ettenähtud aladel (1 hindepunkt)

Autopesu ei ole lubatud või on lubatud ainult sellistel aladel, kus on spetsiaalsed seadmed, mis koguvad kokku kasutatud vee ja detergendid ning suunavad need kanalisatsiooni.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

67. Kunstliku grillisüütaja alternatiivide kasutamise soodustamine (1 hindepunkt)

Selleks et vältida kunstlike grillisüütajate kasutamist, peavad poodides olema müügil alternatiivsed tooted, näiteks rapsiseemneõli ja kanepitooted.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta.

68. Ujumisbasseinid: desinfektsioonivahendite doseerimine (1 hindepunkt) või looduslikud/ökoloogilised ujumisbasseinid (1 hindepunkt)

Ujumisbasseinis peab olema automaatne doseerimissüsteem, mis võimaldab vajaliku hügieenitoime saavutamiseks kasutada minimaalset desinfektsioonivahendi kogust (1 hindepunkt)

või

ujumisbassein peab olema looduslikku/ökoloogilist tüüpi, kus suplejate hügieen ja turvalisus tagatakse ainult looduslike elementidega (1 hindepunkt).

Hindamis- ja kontrollinõuded: taotleja esitab tehnilised dokumendid automaatse doseerimissüsteemi kohta või loodusliku/ökoloogilise ujumisbasseini tüübi ja selle hoolduse kohta.

69. Mehaaniline puhastus (1 hindepunkt)

Puhkekülas või -laagris peab olema üksikasjalik kord, kuidas puhastada kemikaalideta, näiteks kasutades mikrokiud- või muid kemikaalivabu puhastusvahendeid või rakendades muid samaväärse toimega puhastusviise.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

70. Mahehaljastus (2 hindepunkti)

Väliterritooriumi hooldatakse kas pestitsiide kasutamata või järgides mahepõllumajanduse põhimõtteid kooskõlas nõukogu määrusega (EÜ) nr 834/2007 ( 27 ) või kooskõlas riiklike õigusaktide või tunnustatud riiklike mahepõllumajanduskavadega.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

71. Putuka- ja kahjuritõrjevahendid (kuni 2 hindepunkti)

Majutushoonete arhitektuuriprojekt ja hügieenitavad (näiteks vaiadele ehitamine, et vältida rottide hoonetesse sisenemist, sääsevõrkude ja -suitsu kasutamine) tagavad putuka- ja kahjuritõrjevahendite rangelt minimaalse kasutamise puhkekülas või -laagris (1 hindepunkt).

Juhul kui kasutatakse putuka- või kahjuritõrjevahendeid, tuleb kasutada ainult neid aineid, mida on lubatud kasutada mahepõllumajanduses, nagu on sätestatud määruses (EÜ) nr 834/2007, või millele on antud ühenduse ökomärgis või riiklik või piirkondlik ISO I tüübi ökomärgis (1 hindepunkt).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

JÄÄTMED

72. Kompostimine (kuni 2 hindepunkti)

Puhkekülas või -laagris tuleb orgaanilisi jäätmeid koguda eraldi (1 hindepunkt haljasalajäätmete eest; 1 hindepunkt toidujäätmete eest) ja tagada, et neid kompostitaks kohaliku ametiasutuse (nt kohaliku omavalitsuse, puhkeküla või -laagri ettevõtte või eraettevõtte) juhtnööride kohaselt.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades vajaduse korral asjakohased tõendavad dokumendid.

73. Ühekordseks kasutamiseks mõeldud jooginõud (2 hindepunkti)

Puhkeküla või -laagri omandis oleval või tema otsese halduse alal ei tohi pakkuda ühekordselt kasutatavaid jooginõusid.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, märkides, milliseid nendest ühekordselt kasutatavatest toodetest kasutatakse, kui üldse, ning milliste õigusnormide alusel.

74. Rasva/õli kõrvaldamine (kuni 2 hindepunkti)

Puhkekülas või -laagris paigaldatakse rasvaeraldajad ning prae- ja frittimisrasv/-õli kogutakse ja kõrvaldatakse nõuetekohaselt (1 hindepunkt). Külalistele pakutakse nõuetekohaseid võimalusi rasva/õli kõrvaldamiseks (1 hindepunkt).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

75. Äravool parklates (1 hindepunkt)

Parklas sõidukitest eralduv õli ja muud sarnased ained tuleb koguda ja nõuetekohaselt kõrvaldada.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

▼C1

76. Kasutatud tekstiilesemed, mööbel ja muud tooted (kuni 2 hindepunkti)

▼B

Kasutatud mööbel, tekstiilesemed ja muud tooted, näiteks elektroonikaseadmed, annetatakse kooskõlas puhkeküla või -laagri põhimõtetega heategevuseks (2 hindepunkti) või müüakse (1 hindepunkt) muudele selliseid kaupu koguvatele ja jagavatele ühingutele.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased ühingutelt saadud tõendavad dokumendid.

MUUD TEENUSED

77. Liikluse reguleerimine puhkekülas või -laagris (1 hindepunkt)

Kogu puhkeküla või -laagri territooriumil toimuv liiklus (külalised ja hooldus/transport) peab toimuma kindlaksmääratud ajal ja aladel.

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

78. Puhkeküla või -laagri kasutatavad sõidukid (1 hindepunkt)

Puhkeküla või -laager ei kasuta enda territooriumil transpordiks ega hoolduseks sisepõlemismootoriga sõidukeid.

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

79. Käsikärud puhkeküla või -laagri külalistele (1 hindepunkt)

Pagasi ja ostukaupade transportimiseks puhkeküla või -laagri territooriumil peab külalistel olema võimalik tasuta kasutada käsikärusid või muid mittemotoriseeritud transpordivahendeid.

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

80. Katmata pinnas (1 hindepunkt)

Vähemalt 90 % puhkeküla või -laagri territooriumi pinnasest ei tohi katta asfalt/tsement või muud tihendusmaterjalid, mis takistavad pinnase õiget kuivatamist ning õhustamist.

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

81. Katuste haljastamine (2 hindepunkti)

Vähemalt 50 % puhkeküla või -laagri ehitistest, millel on sobivad katused (lamekatused või väikese kaldenurgaga katused) ja mida ei kasutata muul eesmärgil, tuleb haljastada muru või taimedega.

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

82. Keskkonnaalane teave ja haridus (kuni 3 hindepunkti)

Puhkeküla või -laager jagab külalistele teavet ja keskkonnahariduslikke trükiseid kohaliku bioloogilise mitmekesisuse, maastiku- ja looduskaitse kohta (1,5 hindepunkti). Külaliste meelelahutusteenus sisaldab keskkonnaalase hariduse elemente (1,5 hindepunkti).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades asjakohased tõendavad dokumendid.

83. Suitsetamise keelamine üldkasutatavates ruumides ja üüripindadel (kuni 1,5 hindepunkti)

Suitsetamine peab olema keelatud 100 % üldkasutatavatest ruumidest ja vähemalt 70 % (1 hindepunkt) või vähemalt 95 % (1,5 hindepunkti) üüripindadest.

Hindamis- ja kontrollinõuded: taotleja teatab ruumide arvu ja liigid ning märgib, millistes ruumides on suitsetamine keelatud.

84. Jalgrattad (1,5 hindepunkti)

Külalistel peab olema võimalik kasutada jalgrattaid. (Vähemalt kolm jalgratast 50 majutuskoha ja/või üüripinna osa kohta).

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab.

85. Puhkekülla või -laagrisse transpordi teenus (1 hindepunkt)

Puhkeküla või -laager korraldab ühistranspordiga saabuvatele külalistele transpordi puhkekülla või -laagrisse keskkonnasõbralike transpordivahenditega, näiteks elektriautod või hobuveokid.

Hindamis- ja kontrollinõuded: taotleja esitab selgituse selle kohta, mil viisil puhkeküla või -laager kõnealusele kriteeriumile vastab, ja näite külaliste teavitamisest selle võimaluse kohta.

86. Tagastatavad või korduskasutatavad pudelid (kuni 3 hindepunkti)

Puhkekülas või -laagris pakutakse jooke tagastatavates/korduskasutatavates pudelites: karastusjoogid (1 hindepunkt), õlu (1 hindepunkt), vesi (1 hindepunkt).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades pudelite tarnijatelt saadud asjakohased tõendavad dokumendid.

87. Taaslaetavate ja -täidetavate toodete kasutamine (kuni 2 hindepunkti)

Puhkekülas või -laagris kasutatakse telerite kaugjuhtimispultides ainult taaslaetavaid patareisid (1 hindepunkt) ning/või printerites ja paljundusmasinates taastäidetavaid toonerikassette (1 hindepunkt).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades patareide tarnijatelt ja/või toonerikassettide täitjatelt saadud asjakohased tõendavad dokumendid.

88. Paberitooted (kuni 3 hindepunkti)

Vähemalt 80 protsendile kasutatavast tualettpaberist/pehmest paberist ja/või kontoripaberist ja/või trükipaberist peab olema antud ühenduse ökomärgis või riiklik või piirkondlik ISO I tüübi ökomärgis (1 hindepunkt iga osutatud kolme paberiliigi eest).

Hindamis- ja kontrollinõuded: taotleja esitab andmed ja dokumendid (sealhulgas asjakohased arved), mis näitavad kõigi kõnealuste toodete ja ökomärgisega toodete kasutatud koguseid.

89. Püsikaubad (kuni 3 hindepunkti)

Vähemalt 30 protsendile puhkekülas või -laagris, sealjuures ka üüripindadel kasutatavatest püsikaupadest (nagu voodilinad, käterätid, laudlinad, personaal- ja sülearvutid, telerid, madratsid, mööbel, pesumasinad, nõudepesumasinad, külmikud, tolmuimejad, põrandakatted, lambid jms) peab olema antud ühenduse ökomärgis või riiklik või piirkondlik ISO I tüübi ökomärgis (1 hindepunkt iga püsikaubaliigi eest, kuid kokku mitte üle 3 hindepunkti).

Hindamis- ja kontrollinõuded: taotleja esitab andmed ja dokumendid, mis näitavad kõigi kõnealuste toodete ja ökomärgisega toodete kasutatud koguseid.

90. Kohalikud toiduained (kuni 3 hindepunkti)

Igal söögikorral, sealhulgas hommikusöök (1,5 hindepunkti), tuleb pakkuda vähemalt kahte kohalikku päritolu ning (värskete puu- ja köögiviljade puhul) hooajalist toiduainet.

Vajaduse korral keelatakse kohalike ohustatud liikide, näiteks teatavate kalade ja koorikloomade, ning ulukiliha ja mangroove ohustaval viisil kasvatatud krevettide tarbimine/müümine turgudel (1,5 hindepunkti) ja poodides (1,5 hindepunkti).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

91. Mahepõllumajanduslik toit (kuni 3 hindepunkti)

Vähemalt kahe roa põhikoostisained (1 hindepunkt) või kõigi söögikordade, sealhulgas hommikusöögi menüü toiduained (2 hindepunkti) ja vähemalt neli poes müüdavat toodet (1 hindepunkt) peavad olema toodetud mahepõllumajanduslike meetodite abil, mis on sätestatud määruses (EÜ) nr 834/2007, või vastavalt ISO I tüübi ökomärgisele.

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid.

92. Siseruumide õhu kvaliteet (kuni 4 hindepunkti)

Puhkeküla või -laagri siseruumide õhk peab olema võimalikult hea kvaliteediga, mis on saavutatud ühe või mõlema järgmise meetme abil:

— ruumid, üüripinnad ja üldkasutatavad ruumid vastavad nõukogu direktiivi 89/106/EMÜ ( 28 ) I lisa punktis 3 esitatud nõuetele ning seal on kasutatud ainult ühenduse ökomärgise või sellega samaväärse vähesaastava ISO I tüübi keskkonnamärgisega sertifitseeritud värve, viimistlusmaterjale, mööblit ja muid tooteid (2 hindepunkti);

— ruumid, üüripinnad ja üldkasutatavad ruumid on lõhnaainetevabad, linu, käterätte ja tekstiilesemeid pestakse lõhnaainetevabade detergentidega (1 hindepunkt) ning koristamisel kasutatakse lõhnaainetevabu vahendeid (1 hindepunkt).

Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta, lisades asjakohased tõendavad dokumendid. Lõhnaainetevabade toodete nõude täitmise tõendamiseks piisab lõhnaainetevabade pesu- ja puhastusvahendite ning detergentide koostisainete loetelust.

ÜLDJUHTIMINE

93. Puhkeküla või -laagri registreerimine EMASi alusel (3 hindepunkti) või ISO kohane sertifitseerimine (2 hindepunkti)

Puhkeküla või -laager registreeritakse ühenduse keskkonnajuhtimis- ja -auditeerimissüsteemi (EMAS) alusel (3 hindepunkti) või sertifitseeritakse ISO 14001 kohaselt (2 hindepunkti).

Hindamis- ja kontrollinõuded: taotleja esitab asjakohased tõendid registreerimise kohta EMASi alusel või ISO 14001 kohase sertifitseerimise kohta.

94. Tarnija või teenuseosutaja registreerimine EMASi alusel (1,5 hindepunkti) või ISO kohane sertifitseerimine (1 hindepunkt)

Vähemalt üks puhkeküla või -laagri peamine tarnija või teenuseosutaja peab olema registreeritud EMASi alusel (1,5 hindepunkti) või sertifitseeritud ISO 14001 kohaselt (1 hindepunkt).

Hindamis- ja kontrollinõuded: taotleja esitab asjakohased tõendid vähemalt ühe peamise tarnija või teenuseosutaja kohta, kes on registreeritud EMASi alusel või sertifitseeritud ISO 14001 kohaselt.

95. Alltöövõtjate vastavus kohustuslikele kriteeriumidele (kuni 4 hindepunkti)

Kui kahe lisateenuse (toitlustusteenus, vabaaja- ja sporditegevus) osutamiseks on sõlmitud allhankeleping, peavad kõnealused teenused vastama kõigile käesolevas lisas käsitletud kohustuslikele kriteeriumidele, mida kõnealuste teenuste suhtes kohaldatakse (2 hindepunkti iga puhkekülas või -laagris osutatava toitlustusteenuse ning/või vabaaja- ja sporditegevuse eest).

Hindamis- ja kontrollinõuded: taotleja esitab asjakohased alltöövõtjatega sõlmitud töövõtulepingud, et tõendada nende vastavust kohustuslikele kriteeriumidele.

96. Energia- ja veemõõturid (kuni 2 hindepunkti)

Puhkekülla või -laagrisse on paigaldatud täiendavad energia- ja veemõõturid, et oleks võimalik koguda andmeid tarbimise kohta mitmesuguse tegevuse, näiteks ruumide, köögi kasutamine, pesuteenuse osutamine, ja/või teatavate seadmete, nagu külmikute, pesumasinate jms kasutamise korral (1 hindepunkt). Igal majutuskohal on eraldiseisev energia- ja veemõõtur (1 hindepunkt).

Hindamis- ja kontrollinõuded: taotleja esitab üksikasjaliku selgituse selle kohta, mil viisil puhkeküla või -laager kõnealusele kriteeriumile vastab, lisades kogutud andmete (kui need on kättesaadavad) analüüsi.

97. Täiendavad keskkonnameetmed (maksimaalselt 3 hindepunkti)

Kas

a) täiendavad keskkonnameetmed (kuni 1,5 hindepunkti iga meetme eest, kuid kokku mitte üle 3 hindepunkti): puhkeküla või -laagri juhatus võtab lisaks käesolevas punktis või punktis A esitatud kriteeriumidega seotud meetmetele täiendavaid meetmeid, et suurendada puhkeküla või -laagri keskkonnategevuse tõhusust. Neid meetmeid hindab taotlust hindav pädev asutus, kusjuures iga meetme eest antakse kuni 1,5 hindepunkti. Hindamis- ja kontrollinõuded: taotleja esitab deklaratsiooni kõnealusele kriteeriumile vastavuse kohta ja nende täiendavate meetmete täieliku kirjelduse, mida ta palub arvestada; või

b) ökomärgise andmine (3 hindepunkti): puhkekülale või -laagrile antakse üks riiklik või piirkondlik ISO I tüübi ökomärgis. Hindamis- ja kontrollinõuded: taotleja esitab asjakohased tõendid ökomärgise saamise kohta.